|  |
| --- |
| **Til de på vedlagte høringsliste anførte**   |

|  |
| --- |
| **Sagsnr.**2014 - 15290**Doknr.**140663**Dato**20-05-2014 |

Høring over udkast til bekendtgørelser om vederlag, diæter, pension m.v. for varetagelsen af kommunale og regionale hverv

Herved sendes udkast til bekendtgørelse om vederlag, diæter, pension m.v. for varetagelsen af kommunale hverv og bekendtgørelse om vederlag, diæter, pension m.v. for varetagelsen af regionale hverv i høring.

Bekendtgørelserne udmønter dele af den politiske aftale mellem regeringen og Venstre, Socialistisk Folkeparti og Konservative om en mere tidssvarende og gennemsigtig vederlæggelse af politikere. Aftalen indebærer, at niveauet for det faste vederlag, der ydes til menige medlemmer af kommunalbestyrelsen efter den gældende bekendtgørelse nr. 1537 af 13. december 2013 om vederlag, diæter, pension m.v. for varetagelsen af kommunale hverv hæves til et niveau, der svarer til, at det havde udviklet sig på linje med den faktiske lønudvikling på det kommunale og regionale arbejdsmarked siden 1996. Tilsvarende gælder for det faste vederlag til regionsrådsmedlemmer efter den gældende bekendtgørelse nr. 181 af 26. februar 2014 om vederlag, diæter, pension m.v. for varetagelsen af regionale hverv.

Endvidere ændres den løbende regulering af det faste vederlag til kommunalbestyrelses- og regionsrådsmedlemmer samt af det tillægsvederlag, der ydes til menige kommunalbestyrelses- og regionsrådsmedlemmer, der har et eller flere børn under 10 år boende i hjemmet. Reguleringen vil fremover følge den generelle lønudvikling på det kommunale og regionale arbejdsmarked. Økonomi- og Indenrigsministeriet udmelder den årlige reguleringsprocent på grundlag af Danmarks Statistiks lønindeks for kommuner og regioner.

Herudover er der foretaget enkelte tekniske ændringer.

Der vedlægges til orientering udkast til de to bekendtgørelser, hvor alle ændringer er markeret.

Økonomi- og Indenrigsministeriet skal anmode om, at eventuelle bemærkninger er ministeriet i hænde senest **den 18. juni 2014**. Bemærkninger bedes fremsendt pr. e-mail til fvjur@oim.dk med kopi til kub@oim.dk.

Det bemærkes, at udkastet til bekendtgørelserne samtidig sendes i økonomisk høring (DUT-høring).

Økonomi- og Indenrigsministeriet kan oplyse, at ministeriet senere vil sende et udkast til en ny vejledning om vederlag, diæter, pension m.v. for varetagelsen af kommunale hverv i høring.

Med venlig hilsen

Kasper Ullerup Bach